Selvansas

Selvansas (Selvans) – ganyklų ir miškų dievas etruskų mitologijoje; atitinka romėnų Silvaną.Nancy Thomson de Grummond, Erika Simon. The Religion of the Etruscans, University of Texas Press, 2009, p. 59.

Ant bronzinių Pjačencos kepenų (avies kepenų modelio) Selvanso vardas įrašytas dukart. Etrūrijoje šio dievo kultas buvo plačiai paplitęs. Aptikta nemažai apžadinių aukų, kurių įrašuose nurodoma, kad jos dedikuotos Selvansui; daugiausia tai bronzinės statulėlės. Šiuose įrašuose Selvansas įvardijamas įvairiais epitetais – canzate, enizpeta, sanchuneta, taip pat Selvansl Tularias („sienų Selvansas“). Pastarasis epitetas įrašytas ant bronzinės atleto statulėlės (jos kilmės vieta nežinoma).Nancy Thomson de Grummond, Erika Simon. The Religion of the Etruscans, University of Texas Press, 2009, p. 16. Teigiama, kad epitetas Selvansl Tularias atspindi pagrindinę šios dievybės funkciją – saugoti šventviečių, kapaviečių, teritorijų sienas, ribas (etruskų k. tular).Nancy Thomson de Grummond, Erika Simon. The Religion of the Etruscans, University of Texas Press, 2009, p. 122.

Kortonoje aptikta bronzinė Selvanso statulėlė (drauge su ja rasta ir Kulšanšo statulėlė). Selvansas pavaizduotas kaip nuogas bebarzdis jaunuolis, avintis ilgaaulius batus, galvą prisidengęs lokio galvos kailiu (plg. romėnų Silvanas vaizduotas su barzda).Nancy Thomson de Grummond, Erika Simon. The Religion of the Etruscans, University of Texas Press, 2009, p. 60. Iš graikų mitologijos perimtose scenose etruskai Selvanso nevaizdavo.Giuliano Bonfante, Larissa Bonfante. The Etruscan Language: An Introduction, Revised Editon, Manchester University Press, 2002, p. 205.

Pats dievavardis Selvans, manoma, yra lotynų kilmės (iš lot. Silvanus).

 Šaltiniai 

Kategorija:Etruskų dievai